Brandfort-bejaarde verloor sy hand toe handgranaat ontplofArgieffoto ‘n 78-jarige man van Brandfort in die Vrystaat het Woensdagmiddag sy hand verloor nadat ‘n handgranaat in sy motorhuis afgegaan het, het paramedici gesê. “Volgens die man se familie het hy sy versameling handgranate aan vriende gewys toe die granaat in sy hande ontplof het,” het Luyanda Majija, woordvoerder van ER24, gesê. Die man se regterhand is geamputeer en sy linkerhand en maag het erge brandwonde opgedoen. “Terwyl beamptes van ER24 op pad was na die toneel, het die bejaarde man, sy vrou en kleinkind reeds met hom hospitaal toe begin jaag,” het Majija bygevoeg. “Paramedici het oorgeneem en die man was in ‘n kritieke toestand. Hy het reeds baie bloed verloor.” Paramedici het met bloedvervangingsterapie begin en pynbeheer toegepas op pad na die Mediclinic in Bloemfontein.